b'\n_START_ARTICLE_\nJacques Derrida\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen 1930 la El-Biar, \xc3\xaen Algeria, \xc3\xaentr-o familie de evrei. Acolo face \xc8\x99coala primar\xc4\x83 \xc8\x99i liceul. \xc3\x8entr-o Algerie care depindea de regimul pro-nazist de la Vichy, \xc8\x99i \xc3\xaen care \xc3\xaencep\xc3\xa2nd din 1940 evreii erau exclu\xc8\x99i din \xc3\xaenv\xc4\x83\xc8\x9b\xc4\x83m\xc3\xa2nt \xc8\x99i din justi\xc8\x9bie, Derrida este exmatriculat de la liceul Ben Aknoun. _NEWLINE_Din 1942 \xc3\xaenva\xc8\x9b\xc4\x83 la un liceu \xc3\xaenfiin\xc8\x9bat de profesori evrei da\xc8\x9bi afar\xc4\x83 din \xc3\xaenv\xc4\x83\xc8\x9b\xc4\x83m\xc3\xa2ntul de stat. Re\xc3\xaentors la Ben Aknoun, are o via\xc8\x9b\xc4\x83 \xc8\x99colar\xc4\x83 dezordonat\xc4\x83, g\xc4\x83l\xc4\x83gioas\xc4\x83 \xc8\x99i \xc3\xaendreptat\xc4\x83 cu prec\xc4\x83dere spre activit\xc4\x83\xc8\x9bi sportive, din care nu lipsesc competi\xc8\x9biile de tot felul. _NEWLINE_Marele filosof de mai t\xc3\xa2rziu visa \xc3\xaen acel moment s\xc4\x83 devin\xc4\x83 fotbalist profesionist. Bacalaureatul din 1947 este un e\xc8\x99ec pentru Derrida. \xc3\xaen acela\xc8\x99i timp, el tr\xc4\x83ie\xc8\x99te st\xc4\x83ri de tulburare, inadaptare \xc8\x99i retragere, citind foarte mult (Jean-Jacques Rousseau, Andr\xc3\xa9 Gide, Friedrich Nietzsche, Albert Camus). _NEWLINE_\xc3\x8en perioada 1947-1948 particip\xc4\x83 la cursul de filosofie de la liceul Gauthier (Alger), unde este marcat profund de scrierile lui Bergson \xc8\x99i Sartre. Din 1948 orientarea sa c\xc4\x83tre filosofie este deja clar\xc4\x83. Acum \xc3\xael impresioneaz\xc4\x83 \xc3\xaen mod deosebit Soeren Kierkegaard \xc8\x99i Martin Heidegger. Anii 1952-1953 \xc3\xael g\xc4\x83sesc student la "\xc3\x89cole normale sup\xc3\xa9rieure" din Paris, unde se \xc3\xaemprietene\xc8\x99te, printre al\xc8\x9bii, cu Bianco, Pierre Bourdieu, Serres. \xc3\x8en 1943 \xc3\xael cunoa\xc8\x99te pe Michel Foucault. _NEWLINE_\xc3\x8en 1956 prime\xc8\x99te o burs\xc4\x83 special\xc4\x83 de auditor al cursurilor Universit\xc4\x83\xc8\x9bii Harvard. \xc3\x8en aceast\xc4\x83 perioad\xc4\x83 a citit scrierile lui James Joyce. \xc3\x8en iunie 1957 se c\xc4\x83s\xc4\x83tore\xc8\x99te, la Boston, cu Marguerite Aucouturier, \xc3\xaempreun\xc4\x83 cu care va avea doi copii. \xc3\x8en timpul r\xc4\x83zboiului din Algeria, Derrida pred\xc4\x83 limbile francez\xc4\x83 \xc8\x99i englez\xc4\x83 tinerilor algerieni. Din 1960 se instaleaz\xc4\x83 cu familia la Nisa \xc8\x99i apoi pred\xc4\x83 la Sorbona \xc8\x99i la Universitatea Johns Hopkins din Baltimore \xc8\x99i la Universitatea Yale. Totodat\xc4\x83, \xc3\xaenfiin\xc8\x9beaz\xc4\x83 \xc3\xaempreun\xc4\x83 cu ni\xc8\x99te prieteni Asocia\xc8\x9bia Jan-Hus, care sprijinea intelectualii cehi disiden\xc8\x9bi sau persecuta\xc8\x9bi. _NEWLINE_\xc3\x8en 1983 este creat "Colegiul interna\xc8\x9bional de filosofie", al c\xc4\x83rui prim director este chiar Derrida. Pe l\xc3\xa2ng\xc4\x83 aceste activit\xc4\x83\xc8\x9bi, el prime\xc8\x99te \xc8\x99i un rol \xc3\xaen filmul "Ghost Dance", al\xc4\x83turi de Pascale Ogier._NEWLINE_A decedat \xc3\xaen 2004 la Paris.\n_START_SECTION_\nOpera filosofic\xc4\x83\n_START_PARAGRAPH_\nDintre lucr\xc4\x83rile sale sunt de re\xc8\x9binut cele trei lucr\xc4\x83ri publicate \xc3\xaen 1967, la debutul s\xc4\x83u - _NEWLINE_L`ecriture et la diff\xc3\xa9rence (Scriitura \xc8\x99i diferen\xc8\x9ba), De la grammatologie (Despre gramatologie) \xc8\x99i La Voix et le ph\xc3\xa9nom\xc3\xa8ne (Vocea \xc8\x99i fenomenul)._NEWLINE_Lucrul despre care se vorbe\xc8\x99te mai pu\xc8\x9bin este \xc3\xaens\xc4\x83 preocuparea sa spre Marx, (cel pu\xc8\x9bin) din ultimul lui deceniu de via\xc8\x9b\xc4\x83, situ\xc3\xaendu-se astfel printre pu\xc8\x9binii g\xc3\xaenditori contemporani care n-au subscris la noul val de respingere \xc3\xaen bloc a operei celui la care au facut apel - mai mult sau mai pu\xc8\x9bin \xc3\xaentemeiat - toate mi\xc8\x99c\xc4\x83rile \xc8\x99i statele comuniste: _NEWLINE_"C\xc4\x83 vor sau nu, c\xc4\x83 \xc8\x99tiu sau nu, to\xc8\x9bi oamenii de pe \xc3\xaentreg pam\xc3\xaentul s\xc3\xaent ast\xc4\x83zi, \xc3\xaentr-o anumit\xc4\x83 m\xc4\x83sur\xc4\x83, mo\xc8\x99tenitori ai lui Marx \xc8\x99i ai marxismului...Nu exist\xc4\x83 niciun precedent al unui astfel de eveniment. \xc3\x8en \xc3\xaentreaga istorie a omenirii...un astfel de eveniment (s\xc4\x83 repet\xc4\x83m: acela al unui discurs de form\xc4\x83 filozofico-\xc8\x99tiin\xc8\x9bific\xc4\x83 care caut\xc4\x83 a se rupe de mit, de religie \xc8\x99i de mistica na\xc8\x9bionalist\xc4\x83) deci acest eveniment s-a legat, pentru prima oar\xc4\x83 \xc8\x99i \xc3\xaen mod inseparabil, de ni\xc8\x99te forme mondiale de organizare social\xc4\x83 (un partid cu voca\xc8\x9bie universal\xc4\x83, o mi\xc8\x99care muncitoreasc\xc4\x83, respectiv o confedera\xc8\x9bie de state). Toate acestea propun\xc3\xaend un nou concept de om, de societate, de economie, de na\xc8\x9biune - \xc8\x99i mai multe concepte privitoare la stat \xc8\x99i la dispari\xc8\x9bia acestuia." ("Spectrele lui Marx", Editura Polirom 1999, pag. 143-144)'